Diari Oficial de la Generalitat Valenciana


Sumari del DOGV 3052, del 07-08-1997 (1997/8903)

ACUERDO de 28 de maig de 1997, de la Comissió Territorial d'Urbanisme de València, sobre la modificació de les normes subsidiàries de Jalance relativa al canvi de classificació de sòl.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3052

Data del DOGV
:   07-08-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/8903


Data del document
:   28-05-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACUERDO de 28 de maig de 1997, de la Comissió Territorial d'Urbanisme de València, sobre la modificació de les normes subsidiàries de Jalance relativa al canvi de classificació de sòl.  
La Comissió Territorial d'Urbanisme de València, en la sessió celebrada el 28 de maig de 1997, va adoptar l'acord següent:  
Vist l'expedient tramés per l'Ajuntament de Jalance que fa referència a la modificació de les normes subsidiàries relativa al canvi de classificació de sòl, a l'efecte de l'aprovació definitiva, i de conformitat amb els següents:  
Antecedents de fet  
Primer  
El projecte es va sotmetre a informació pública per mitjà de l'acord del Ple de l'Ajuntament, en la sessió del dia 10 de gener de 1997 i, després del pertinent període d'informació pública, en el qual no es van presentar al·legacions, el va aprovar provisionalment el mateix òrgan el 25 d'abril de 1997.  
Segon  
El projecte consta de memòria justificativa, plànols d'informació i plànols d'ordenació. A més, s'adjunta l'estudi d'impacte ambiental.  
Tercer  
La finalitat de la modificació és permetre la implantació d'un establiment terciari (hoteler i recreatiu) promogut majoritàriament per l'Ajuntament de Jalance. En concret, es pretén la instal·lació d'un hotel relacionat amb el turisme rural, promogut per una societat mixta constituïda pel mateix Ajuntament de Jalance, que aporta el 60% del capital social, i el 40% que resta l'aporta el capital privat. L'actuació s'emmarca en el Programa d'Iniciatives LEADER II.  
L' objecte de la modificació és canviar la classificació de sòl, que passa de sòl no urbanitzable de protecció paisatgística-forestal a sòl urbà, i establir la regulació de paràmetres urbanístics adequada per a la implantació de l'esmentada activitat terciària.  
Es justifica el canvi de classificació a sòl urbà perquè es tracta d'una zona contigua al sòl urbà ja classificat per les normes subsidiàries i que disposa dels serveis urbanístics al límit de la parcel·la.  
Es justifica que, en l'estat actual, els terrenys no tenen valors ambientals que calga protegir, per la qual cosa s'elimina la protecció paisatgística-forestal especial que els atorga el planejament vigent. En qualsevol cas, aquesta qüestió s'analitza més detalladament en l'estudi d'impacte ambiental.  
L'àmbit d'actuació afecta una zona situada al nord del nucli urbà, al costat de l'antiga carretera CN-330, avui convertida en una via urbana, amb una superfície total de 18.143 metres quadrats.  
En l'ordenació interior de la parcel·la es qualifica una zona verda pública de 3.500 metres quadrats i els paràmetres fonamentals de la regulació proposada són:  
- Ús: terciari - residencial col·lectiu  
- Edificabilitat màxima: 0,40 m2límit/m2sòl  
- Ocupació màxima: 40%  
- Nombre de plantes: II + àtic  
Quart  
El 28 d'abril de 1997, la Direcció General de Desenvolupament Sostenible de la Conselleria de Medi Ambient va dictar Declaració d'Impacte Ambiental favorable.  
Cinqué  
Jalance té normes subsidiàries aprovades definitivament per la Comissió Provincial d'Urbanisme el 22 de desembre de 1988. Des d'aleshores no s'ha tramitat cap modificació puntual d'aquestes normes, ni planejament de desplegament.  
Sisé  
El director general d'Urbanisme i Ordenació Territorial va emetre informe favorable, de caràcter previ, sobre aquesta modificació, el 6 de març de 1997.  
Seté  
La Comissió Informativa de la Comissió Territorial d'Urbanisme de València, en la sessió del 19 de maig de 1997, va emetre un informe que fa referència al projecte que ens ocupa, complint així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
La tramitació és correcta, de conformitat amb el que estableix la disposició transitòria setena, en relació amb l'article 55.1, per remissió a l'article 38, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU). D'altra banda, la documentació es considera suficient per a definir l'objecte de la modificació plantejada, d'acord amb el que estableix l'article 27 de la LRAU.  
Segon  
Es considera adequada la classificació com a sòl urbà ja que, a més de les justificacions adduïdes en el projecte - ja comentades abans-, cal considerar que, atés que es tracta d'una actuació única (propietari únic, amb un sols promotor i executada d'una sola vegada), la forma més adequada per a la gestió és per mitjà d'una actuació aïllada, de conformitat amb els criteris establits en l'article 6 de la LRAU.  
Tercer  
Atés l'àmbit de la modificació, els estàndards per a dotacions resultants compleixen el mínim legal del 10% de la superfície total per a zona verda pública que seria exigible a un sòl urbanitzable (article 22 de la LRAU), ja que la reserva de zona verda efectuada representa el 19% de la superfície de l'actuació.  
Quart  
Com que es tracta d'una actuació pública promoguda per l'Ajuntament de Jalance, queda garantida l'especial participació pública en les plusvàlues que es generen amb la reclassificació de sòl no urbanitzable a sòl urbà, de conformitat amb l'article 55.5 de la LRAU.  
Cinqué  
La Comissió Territorial d'Urbanisme és l'òrgan competent per a emetre dictamen resolutori sobre l'aprovació definitiva de les normes subsidiàries -i de les modificacions- de municipis de menys de 50.000 habitants, d'acord amb el que estableixen els articles 55.1 i 38.3, per remissió de la disposició transitòria setena, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
A la vista de tot això, la Comissió Territorial d'Urbanisme, en la sessió del dia 28 de maig de 1997, acorda:  
Aprovar definitivament la modificació de les normes subsidiàries de Jalance, que fa referència a un canvi de classificació de sòl.  
L' Ajuntament de Jalance haurà de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no exhaureix la via administrativa, s'hi podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de recepció d'aquesta notificació.  
Tot això, sense perjudici que es puga interposar qualsevol altre recurs que es considere oportú.  
València, 28 de maig de 1997.- El secretari de la Comissió Territorial d'Urbanisme: José Manuel Palau Navarro.